Document ID: 32011R0183

REGULAMENTUL (UE) NR. 183/2011 AL COMISIEI
din 22 februarie 2011
de modificare a anexelor IV și VI la Directiva 2007/46/CE a Parlamentului European și a Consiliului de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru)
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (1), în special articolul 39 alineatul (3),
întrucât:
(1)
Directiva 2007/46/CE instituie un cadru armonizat, care cuprinde dispozițiile administrative și cerințele tehnice generale privind toate vehiculele, sistemele, componentele și unitățile tehnice separate noi. Aceasta conține, în special, o listă a tuturor reglementărilor care stabilesc cerințele tehnice pe care vehiculele trebuie să le îndeplinească în vederea omologării CE de tip. De asemenea, conține diferitele modele de certificate de omologare de tip.
(2)
Ca urmare a efectelor globalizării asupra sectorului automobilelor, cererea pentru vehicule construite în afara Uniunii cunoaște o creștere semnificativă. Statele membre au instituit proceduri administrative și cerințe tehnice de drept intern referitoare la omologarea vehiculelor importate din țări terțe. Deoarece procedurile și cerințele variază de la un stat membru la altul, această situație are efecte negative asupra bunei funcționări a pieței interne. Prin urmare, este necesară stabilirea unor măsuri armonizate adecvate.
(3)
Într-o primă etapă, este necesară stabilirea unor dispoziții administrative și tehnice armonizate în ceea ce privește omologarea individuală a vehiculelor produse în serie mare în țări terțe sau destinate acestora.
(4)
Articolul 24 din Directiva 2007/46/CE permite statelor membre să acorde derogări de la anumite dispoziții ale directivei respective, precum și de la unele dintre actele de reglementare enumerate în anexa IV la acea directivă în scopul omologării vehiculelor individuale. Cu toate acestea, buna funcționare a pieței interne necesită ca cerințe similare de natură tehnică și administrativă să se aplice la nivelul Uniunii. Prin urmare, este necesar să se stabilească de la ce dispoziții de drept al Uniunii pot exista derogări.
(5)
Articolul 24 permite statelor membre să impună cerințe alternative la legislația europeană, prin care se vizează asigurarea unui nivel de siguranță rutieră și protecție a mediului cât mai apropiate de nivelul stabilit de anexele IV și VI la Directiva 2007/46/CE. Dacă se presupune că vehiculele produse în serie pentru țări terțe și destinate punerii în circulație pe piețele interne sunt construite în conformitate cu cerințele tehnice în vigoare din respectivele țări de origine sau de destinație, este necesară luarea în considerare a acestor cerințe, precum și a activității în curs a „Forumului mondial pentru armonizarea reglementărilor privind vehiculele (WP.29)”, desfășurat sub auspiciile Comisiei Economice pentru Europa a Organizației Națiunilor Unite din Geneva. Sunt disponibile informațiile adecvate și expertiza necesară prin care se poate demonstra că aceste cerințe asigură un nivel al siguranței rutiere și protecției mediului cel puțin echivalent nivelului de siguranță rutieră și protecție a mediului obligatoriu la nivelul Uniunii. Prin urmare, unele dintre cerințele în vigoare din țări terțe pot fi considerate ca fiind echivalente în scopul omologării individuale.
(6)
Modelele certificatelor emise de autoritățile de omologare sunt prezentate în anexa VI la Directiva 2007/46/CE. Totuși, acestea se utilizează în cazul omologării unui tip de vehicul, nu al omologării vehiculelor individuale. Pentru a facilita recunoașterea reciprocă a omologărilor individuale acordate în temeiul articolului 24 din directiva respectivă, este necesar să se furnizeze modelul care ar trebui utilizat pentru certificatul de omologare individuală.
(7)
În momentul adoptării prezentului regulament, în statele membre sunt în vigoare regimuri naționale de omologare individuală pentru vehiculele produse în serie mare și destinate inițial a fi înmatriculate în țări terțe. Aceste regimuri de omologare pot continua să se aplice. În conformitate cu articolul 24 alineatul (6) din Directiva 2007/46/CE, validitatea lor este limitată la teritoriul statului membru care a acordat omologarea, iar celelalte state membre pot refuza astfel de omologări.
(8)
Pentru a asigura funcționarea adecvată a sistemului de omologare, este necesară actualizarea anexelor la Directiva 2007/46/CE, în sensul stabilirii cerințelor tehnice privind vehiculele care urmează a fi omologate în conformitate cu procedura de omologare individuală.
(9)
Prin urmare, anexele IV și VI la Directiva 2007/46/CE ar trebui modificate în consecință.
(10)
Măsurile prevăzute în prezentul regulament sunt conforme cu avizul Comitetului tehnic - autovehicule,
ADOPTĂ PREZENTUL REGULAMENT:
Articolul 1
Anexele IV și VI la Directiva 2007/46/CE se modifică în conformitate cu anexa la prezentul regulament.
Articolul 2
Cerințele prezentului regulament nu aduc atingere cerințelor prevăzute la articolul 24 din Directiva 2007/46/CE privind omologările individuale, în special posibilității, pentru statele membre, de a acorda omologări individuale cu condiția de a impune respectarea unor cerințe alternative.
Articolul 3
Prezentul regulament intră în vigoare la 26 februarie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 februarie 2011.

Labels: 7
8
15